**אנוואר אל-עוולקי** (בערבית: **أنور العولقي**; 22 באפריל 1971 - 30 בספטמבר 2011) היה טרוריסט בכיר באל-קאעידה, אימאם בעל אזרחות כפולה אמריקאית ותימנית אשר שימש כמפקד אזורי של ארגון הטרור המוסלמי אל-קאעידה בחצי האי ערב.
נודע באנגלית הרהוטה שלו ובמאות הרצאות וידאו שפרסם באינטרנט, מה שהעניק לו את הכינוי "בן לאדן של האינטרנט".

חייו
----

הוא נולד בניו מקסיקו שבארצות הברית להורים ממוצא תימני. אביו, נאסר אל-עוולקי, הגיע לארצות הברית ללימודי כלכלה חקלאית, במסגרת תוכנית פולברייט. כשהיה בן 7 חזרה המשפחה לתימן, שם כיהן אביו בתפקידים ציבוריים בכירים, ובכלל זה שר החקלאות. בגיל 19 חזר לארצות הברית והחל בלימודים אקדמאיים.
במהלך לימודיו שימש כאימאם של האגודה האיסלאמית של דנוור במשך שנתיים וכאימאם של מסגד "א-ריבט אל איסלאמי" (שומרי המבצר האיסלאמי) בסן דייגו במשך 4 שנים. במהלך תקופה זו הוא נעצר והורשע בגין שידול לזנות. כמו כן, נחקר על ידי ה-FBI בחשד למימון והעברת כספים עבור ארגון הטרור הפלסטיני חמאס ובשל קשריו עם ארגון אל-קאעידה.
לאחר מכן הוא עקר אל החוף המזרחי ושימש כאימאם במסגד "דאר אל-היג'רה" בווירג'יניה, שבו התפללו שניים ממבצעי פיגועי 11 בספטמבר. עובדה זו דרבנה את ה-FBI לתשאל אותו עוד מספר פעמים ולעקוב אחרי תנועותיו ופעולותיו מקרוב.

בשנת 2002 עזב את ארצות הברית לממלכה המאוחדת, בטענה שהאווירה הקשה של איום והפחדות נגד מוסלמים בארצות הברית אילצה אותו לעשות כן, ובשנת 2004 חזר לתימן. בשנת 2006 נעצר על ידי ממשלת תימן וריצה 18 חודשי מאסר בגין מעורבותו בניסיון חטיפה של הנספח הצבאי האמריקאי במדינה. לאחר שחרורו ממאסר פעל כמפקד אזורי של ארגון הטרור המוסלמי אל-קאעידה בחצי האי ערב והיה גם אחראי על גיוס טרוריסטים ותיאום פעולות טרור. הוא הוכרז כמבוקש על ידי ממשלת תימן.

אל-עוולקי נודע גם כדמות ההלכתית שפעלה ועודדה את מעשיו של סגן נידל מאלכ חסן, קצין בריאות נפש בכוחות המזוינים של ארצות הברית, שרצח 13 חיילים ואזרחים בבסיס פורט הוד בטקסס בנובמבר 2009. עוולקי גם הודה כי הוא היה בקשר עם עבדול פארוק אל-מוטלב, המחבל הניגרי הצעיר שניסה לפוצץ את מטוס הנוסעים סמוך לדטרויט, בסוף דצמבר 2010.

כתוצאה ממסוכנתו, הוא הוגדר על ידי ממשלת ארצות הברית כיעד לסיכול ממוקד. ב-3 במאי 2011 ניסתה ארצות הברית להרגו באמצעות שיגור טיל ממזל"ט אל עבר מכוניתו. אל-עוולקי ניצל אך בהתקפה נהרגו שני טרוריסטים אחרים של אל-קאעידה - האחים מוסעיד ועבדאללה מובארק אל-דגרי.

ב-30 בספטמבר 2011 הודיע שר ההגנה בממשלת תימן כי אל-עוולקי נהרג בתקיפה אווירית של שני כלי רכב בין מאריב לג'וואף שבמרכז המדינה. נשיא ארצות הברית ברק אובמה אישר את הריגתו ואמר כי היא מהווה מכה קשה לארגון הטרור אל-קאעידה.

בנו בן ה-16 של אל-עוולקי, עבדול רחמן, נהרג כחודש לאחר מותו של האב בתקיפה אמריקנית נוספת, שכוונה נגד בכיר אל-קאעידה בתימן איברהים אל-באנה.

קישורים חיצוניים
----------------

ויקישיתוף מדיה וקבצים בנושא **אנוואר אל-עוולקי** בוויקישיתוף
* יצחק בן-חורין, נכשל ניסיון לחסל את מנהיג אל-קאעידה בתימן, באתר ynet, 7 במאי 2011
* סוכנויות הידיעות, אל-אוולקי: יש לפגוע בחיילים אמריקאים, באתר nrg‏, 23 במאי 2010
* אנוואר אל-עוולקי, באתר אנציקלופדיה בריטניקה (באנגלית)
* אנוואר אל-עוולקי, באתר "Find a Grave" (באנגלית)

* Profile: Anwar al-Awlaki, **BBC**, 31 November 2010
* Who is Anwar al-Awlaki?, **The Week**, 24 MAY 2010

הערות שוליים
------------

1. ↑  יצחק בן-חורין, נכשל ניסיון לחסל את מנהיג אל-קאעידה בתימן, באתר ynet, 7 במאי 2011
2. ↑  חיים איסרוביץ, תימן הכריזה על חיסול הטרוריסט אל-עוולקי, nrg, תאריך 30/9/2011
3. ↑  בכיר אל-קאעידה אל-עוואליקי חוסל בתימן, חדשות מחלקה ראשונה, 30 בספטמבר 2011
4. ↑  סוכנויות הידיעות, בכיר אל-קאעידה חוסל בתימן; 23 נהרגו, באתר nrg‏, 15 באוקטובר 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007436322405171
* GND: 1020898712
* ISNI: 0000 0000 3620 9210
* LCCN: n2003072734
* SUDOC: 192957805
* VIAF: 55988807
* WorldCat: lccn-n2003072734

 |